謝公墩
作者：王安石
朝代：宋

paragraphs: 走馬白下門，投鞭謝公墩。
昔人不可見，故物尚或存。
問樵樵不知，問牧牧不言。
摩挲蒼苔石，點檢屐齒痕。
想此絓長檣，想此倚短轅。
想此玩雲月，狼籍盤與樽。
井逕亦已沒，漫然禾黍村。
摧藏羊曇骨，放浪李白魂。
亦已同山丘，緬懷蒔蘭蓀。
小草戲陳迹，甘棠咏遺恩。
萬事付鬼籙，恥榮何足論。
天機自開闔，人理孰畔援。
公色無懼喜，儻知禍福根。
涕淚對桓伊，暮年無乃昏。